VUOSIKERTOMUS 2018
HETA - HENKILÖKOHTAISTEN AVUSTAJIEN TYÖNANTAJIEN LIITTO RY
hallituksen esitys

1. HENKILÖKOHTAISEN AVUN TYÖNANTAJAMALLI VUONNA 2018

Heta-Liiton toimintaympäristöä leimasi vuonna 2018 monet, enteilevät muutokset. Valtakunnallisen sosiaali- ja terveyspalveluiden uudistuksen, maakuntauudistuksen sekä vammaispalvelulain uudistuksen oli määrä ottaa ratkaisevat askeleensa vuonna 2018. Näillä kaikilla kolmella olisi voimaan astuessaan merkittäviä vaikutuksia henkilökohtaisen avun työnantajamalliin, joten vaikuttaminen niiden sisältöön sekä loppuun saattamiseen oli yksi Heta-Liiton keskeisimpiä toimia vuonna 2018.

Myös uusi henkilökohtaisia avustajia koskeva työehtosopimus toi muutoksia alalle. Uusina määräyksinä työehtosopimukseen tulivat muun muassa palkkaryhmät sekä valtakunnallinen vähimmäispalkka. Keskeinen muutos oli lisäksi neutralisoida 2 § vastaamaan työehtosopimusten yleistä tapaa. Vuoden aikana tuotettiin paljon materiaalia, pidettiin luentoja sekä annettiin henkilökohtaista neuvontaa uuden työehtosopimuksen soveltamisesta. 

Ensimmäiset henkilökohtaisten avustajien ammatilliset koulutukset alkoivat vuoden 2018 alussa ja koulutuksen sisältö herätti edelleen vuoden mittaan runsasta keskustelua. Heta-Liitto teki yhteistyötä muiden järjestöjen kanssa, jotta koulutuksen sisältö muutettaisiin vastaamaan paremmin alan tarpeita, sillä tarve koulutuksen muokkaamiselle oli ilmeinen sekä työnantajien että työntekijöiden näkökulmasta. 

Vuoden 2018 Heta-Liitto panosti myös oman toimintansa kehittämiseen, josta näkyvimmät muutokset ovat uusi nettisivusto ja uusi jäsenrekisterijärjestelmä. Kummatkin tehostavat henkilöstön työntekoa huomattavasti sekä sujuvoittavat tiedon löytymistä nettisivustolta sekä jäsenten asiointia toimiston asiakaspalvelussa.

2. VAIKUTTAMISTYÖ

Vammaispalvelulain uudistus 

Vammaispalvelulain pitkään valmisteilla ollut uudistus eteni viimein syksyllä 2018 eduskuntaan asti. Heta-Liitto teki koko vuoden aktiivista vaikuttamistyötä, jotta tulevassa laissa työnantajamallia koskevat pykälät a) turvaisivat työnantajamallin yhtenä henkilökohtaisen avun järjestämistapana tulevissa maakunnissa ja b) varmistaisivat työnantajamallin toimivuuden turvallisesti ja työnantajan itsemääräämisoikeutta vahvistaen. 
Viimeinen varsinainen lausunto vammaispalvelulain uudistuksesta annettiin vuoden 2017 puolella. Vuonna 2018 vaikuttamistyö on kohdistunut suoraan lakia valmistelevaan ministeriöön. Heta-Liitto muun muassa osallistui 13.2. perhe- ja peruspalveluministeri Saarikon tapaamiseen yhdessä muiden vammaisjärjestöjen kanssa.

Työnantajamallin säilymisen ja kehittämisen ajamiseen Heta-Liitto on saanut paljon tukea myös muilta vammaisjärjestöiltä. Operaatio itsenäinen elämä on noin 10 vammaisjärjestön yhteinen kampanja, jonka tavoitteena on ollut varmistaa, että uusi vammaispalvelulaki varmasti turvaa työnantajamallin yhtenä henkilökohtaisen avun järjestämistapana myös uusissa sote-rakenteissa. Operaatio itsenäisen elämän edustajat tapasivat Keski-Uudenmaan avustajakeskuksen henkilöstöä 4.1. ja järjesti Pikkuparlamentissa kansalaisinfon 14.2. Operaatio itsenäisen elämän tavoitteet saatiin lakiluonnokseen: luonnokseen on kirjattu, että työnantajamallin tulee olla tarjolla jokaisessa maakunnassa, mutta siihen ei saa pakottaa ketään.

Viimein 27.9.2018 hallitus antoi eduskunnalle esityksen uudesta vammaispalvelulaista. Tuolloin tavoitteena oli, että laki astuisi voimaan 1.1.2021, mutta alkuvuonna 2019 kävi ilmi, että tällä hallituskaudella vammaispalvelulain uudistaminen ei enää etene.

Sosiaali- ja terveyspalveluiden uudistus

Valtakunnallinen sosiaali- ja terveyspalveluiden uudistus liittyy olennaisesti vammaispalvelulain uudistukseen, sillä lakiesitys uudesta vammaispalvelulaista on kirjoitettu toimeenpantavaksi sote-uudistuksen muutosten voimaantulon jälkeen.

Toteutuessaan sote-uudistus tarkoittaisi koko julkisen sosiaali- ja terveydenhuollon uudistamista. Voimaan tullessaan sote-uudistus vaikuttaisi vammaispalvelujen organisaatioon ja palvelujen järjestämistapoihin merkittävästi. Sote-uudistukseen liittyvät olennaisesti myös valmisteilla olevat valinnanvapauslainsäädäntö sekä maakuntauudistus.

Aiempina vuosina Heta-Liitto on antanut useampia lausuntoja sote-uudistuksesta, mutta vuonna 2018 uudistus ei ollut lausuntokierroksella. Heta-Liiton näkökulmasta sote-uudistuksessa tärkeintä onkin vuonna 2018 ollut varmistaa, että henkilökohtaisen avun työnantajamalli säilyy yhtenä henkilökohtaisen avun järjestämistapana sote-uudistuksen myötä ja että se toteutetaan niin, että työnantajamallilla saatava henkilökohtainen apu on toimivaa ja turvallista. Tämä vaikuttamistyö on tehty pääasiassa yhteistyössä muiden vammaisjärjestöjen kanssa.

Vuoden 2019 alkupuolella kävi ilmi, että sote-uudistus ei sellaisenaan enää etene.

Henkilökohtaisten avustajien koulutus

Vuonna 2017 Opetushallitus teki päätöksen henkilökohtaisten avustajien ammatillisesta koulutuksesta. Puhtaus- ja kiinteistöpalvelualan yhdeksi tutkinnonosaksi tuli henkilökohtaisena avustajana toimiminen. Ensimmäiset koulutukset alkoivat vuoden 2018 alussa.

Uusi koulutus tarkoittaa, että henkilökohtainen avustaja on suojattu tutkintonimike. Henkilökohtaisena avustajana työskenteleminen ei kuitenkaan edellytä koulutuksen käymistä. Alalla, jossa ei ole aiemmin ollut lainkaan Opetushallituksen valvomaa koulutusta, ammatillinen koulutus on herättänyt paljon keskustelua. Monen muun tavoin Heta-Liitto on ollut tyytymätön henkilökohtaisen avustajan ammattitaitovaatimuksiin. Ne eivät ole riittävän hyvin vastanneet alan todellisia tarpeita eivätkä itsenäisen elämän ideologiaa. 

Opetushallitus pyysi Heta-Liittoa ja Assistentti.infoa laatimaan ehdotuksen tarvittavista muutoksista henkilökohtaisena avustajana toimiminen -tutkinnonosan perusteisiin.  Muutosehdotus laadittiin tiiviissä yhteistyössä Vammaisfoorumin vaikuttajaverkoston, Julkisten ja hyvinvointialojen liitto JHL ry:n ja Opetushallituksen kanssa. 

Opetushallitus järjesti muutosehdotuksista kuulemistilaisuuden 22.8. Heta-Liitto osallistui kuulemistilaisuuteen ja antoi lisäksi kirjallisen lausunnon muutosehdotuksista. Muutosehdotusten myötä henkilökohtaisten avustajien koulutus vastaisi aiempaa paremmin itsenäisen elämän ideologiaa ja alan todellisia tarpeita, mutta kaikkia Heta-Liiton tavoitteita ei saatu muutosehdotuksiinkaan.

21.12.2018 Opetushallitus ilmoitti, että muutosehdotuksia ei käsitellä. Opetushallitus katsoi, että ehdotuksen mukaisen muutoksen tekeminen puhtaus- ja kiinteistöpalvelualan ammattitutkinnon perusteisiin ei ole mahdollista toteuttaa ehdotetulla tavalla. Ehdotusta voidaan harkita uudelleen vuonna 2022.

Tutkinnon perusteisiin vaikuttamisen lisäksi Heta-Liitto on tutustunut siihen, millä tavalla koulutusta käytännössä järjestetään. Heta-Liitto kävi tapaamassa Salon seudun ammattiopiston koulutussuunnittelijaa ja opetushenkilöstöä yhdessä JHL:n ja Lounais-Suomen Avustajakeskuksen kanssa. 

Heta-Liiton viestinnän ja yhteiskuntasuhteiden asiantuntija kuuluu Opetushallituksen koordinoimaan puhtaus- ja kiinteistöpalvelualan yhteistyöfoorumiin. Yhteistyöfoorumi kokoontuu noin 4 kertaa vuodessa.

Työlainsäädäntö

Työlainsäädäntö ja yleinen työelämän kehittäminen ovat tärkeitä osia Heta-Liiton vaikuttamistyötä.

Vuonna 2018 työlainsäädännön saralla ajankohtaista oli nollatuntisopimuksia ja muita vaihtelevan työajan sopimuksia koskeva lainsäädäntö, josta Heta-Liitto antoi lausuntonsa jo vuoden 2017 puolella. Helmikuussa 2018 Heta-Liiton lakimies oli eduskunnan työelämä- ja tasa-arvovaliokunnan asiantuntijavieraana kertomassa henkilökohtaisen avun alan tarpeista vaihteleville työajoille.

Eduskunta hyväksyi lakiesityksen vaihtelevaa työaikaa tekevien työntekijöiden aseman parantamisesta. Muutos astui voimaan 1.6.2018, ja sen siirtymäaika päättyi marraskuun 2018 loppuun. Henkilökohtaisessa avussa on paljon työsopimuksia, joihin muutokset vaikuttavat, joten Heta-Liitto teki aktiivista tiedotus- ja neuvontatyötä, jotta jäsenet tarvittaessa reagoivat muutoksiin ajoissa.

Lausunnot

•	Näkökulmia lainvalmisteluun sosiaali- ja terveysministeriölle 13.2.2018
•	Asiantuntijalausunto eduskunnan työelämä- ja tasa-arvovaliokuntaan 22.2.2018
•	Lausunto Suomen hallituksen YK:n vammaissopimusta koskevan määräaikaisraportin luonnoksesta 25.4.2018
•	Lausunto henkilökohtaiseen avustamiseen puhtaus- ja kiinteistöpalvelualan ammattitutkinnossa 5.9.2018
•	Lausunto asiakas- ja potilaslakiluonnoksesta 7.9.2018

 3. NEUVONTA JA KOULUTUS

HetaHelp-neuvontapalvelu

HetaHelp-puhelinneuvonnalla vähennetään henkilökohtaisten avustajien työnantajien asemaan liittyviä oikeudellisia, taloudellisia ja sosiaalisia riskejä. Neuvontapalvelun myötä tietoisuus esimerkiksi työlainsäädännön ja työehtosopimuksen työnantajalle asettamista velvoitteista sekä kunnan roolista ja velvoitteista lisääntyy. HetaHelp on Sosiaali- ja terveysjärjestöjen avustuskeskuksen (STEA) rahoittamaa toimintaa. Palvelu on avoin ja maksuton kaikille apua tarvitseville riippumatta Heta-Liiton jäsenyydestä.

HetaHelpissä annettiin vuonna 2018 yhteensä 1329 vastausta. HetaHelpissä on pystytty vastaamaan noin 50 %:iin aukioloaikoina tulleista puheluista. Jos huomioidaan myös muina kuin aukioloaikoina tulleet puhelut, niin HetaHelpissä on pystytty vastaamaan noin 25 %:iin tulleista puheluista. Asiakasmäärä on pysynyt kutakuinkin samana edellisiin vuosiin verrattuna.

Henkilökohtaisen neuvonnan lisäksi HetaHelpissä tehtiin 4 henkilökohtaisen avun työnantajamallin juridiikkaa käsittelevää uutiskirjettä ja 2 tietoiskuvideota. Nettisivustolla julkaistu usein kysyttyjen kysymysten -palsta sai aiempaa selkeämmän ja saavutettavamman ulkoasun toukokuussa, kun Heta-Liiton uusi sivusto julkaistiin. Lisäksi usein kysyttyjen kysymysten sisältö päivitettiin uuden työehtosopimuksen mukaiseksi. Usein kysyttyjen kysymysten palstalla kävi vuoden 2018 aikana noin 1000 yksittäistä kävijää. Moni toki käy sivulla useamman kerran, mutta tähän lukuun on laskettu jokaiselta kävijältä vain yksi käyntikerta.

HetaHelpistä useimmin kysytyt aiheet noudattelivat samaa linjaa kuin aiempinakin vuosina:
•	työsuhteen päättäminen 14 %
•	peruspalkka 12 %
•	työaika 11 %
•	työsopimus 10 %
•	kuntaongelma 9 %

Myös asiakkaiden tyytyväisyys pysyi aiempien vuosien hyvällä tasolla. 80-90 % asiakkaista suosittelisi HetaHelpiä muillekin, ja lähes 90 % asiakkaista koki saavansa HetaHelpistä riittävästi apua. 

HetaHelp-neuvontapalvelua pyörittävässä henkilöstössä tapahtui useampikin muutos vuoden 2018 aikana. Alkuvuonna osa-aikaisena työskennellyt, alun perin kiireisen kauden avuksi vuoden 2017 puolella palkattu lakimies vakinaistettiin toukokuussa avoimen haun kautta. Samalla hänen työaikansa muuttui kokoaikaiseksi. Kesällä Heta-Liitosta irtisanoutui kaksi lakimiestä, osa-aikainen ja kokoaikainen, joiden tilalle rekrytoitiin kaksi osa-aikaista lakimiestä. He aloittivat työnsä lokakuun alussa. 

Vuonna 2017 Heta-Liitto panosti HetaHelpin seurannan ja arvioinnin kehittämiseen, ja tuolloin sovittuja ja kehitettyjä toimintatapoja on jalkautettu vuoden 2018 aikana. Heta-Liiton sisäinen vertaisarviointi pidettiin helmikuussa, ja tuolloin sovitut kaksi hyvien käytäntöjen päivää heinäkuussa. Palautekysely yhteistyökumppaneille toteutettiin syyskuussa ja asiakkaille marras-joulukuussa.

Jäsenten lakipalvelut

Heta-Liiton jäsenten lakipalvelut antaa oikeudellista tukea sellaisissa tapauksissa, jotka edellyttävät pelkkää neuvontaa syvemmälle menevää asioiden selvittelyä, asiakirjoihin tutustumista ja yhteyksiä kolmansiin osapuoliin ja joskus myös asiakirjojen laatimista. Kyse on siis jäsenten oikeudellisesta avustamisesta.

Heta-Liiton lakimiehet eivät edusta esimerkiksi käräjäoikeudessa. Joissakin tapauksissa riita on ollut jo sellaisessa vaiheessa, että on tarvittu juristi, joka hoitaa myös käräjäoikeusvaiheen. Näissä tilanteissa Heta-Liiton palvelu on painottunut siihen, että liiton lakimiehet antavat lisätietoja ja -apua juttua hoitavalle juristille. Näin on voitu varmistaa esimerkiksi se, että jäsenen oma asianajaja hahmottaa oikein henkilökohtaisen avun järjestämiseen ja vastuisiin liittyvät kysymykset.

Vuonna 2018 jäsenpalveluissa on
•	annettu 3 lausuntoa palkkaryhmästä B
•	hoidettu 2 palkanlaskennan virheitä koskevaa kuntatapausta
•	hoidettu 1 palkkaa koskeva riita-asia

Edellä mainittujen tapausten lisäksi hoidossa on ollut edeltävänä vuonna alkaneita asioita. Lisäksi muutamassa tapauksessa on selvitelty jäsenpalveluiden tarpeellisuutta, mutta lopulta asia ei ole tullut varsinaisesti Heta-Liiton hoidettavaksi.

Suunta on edeltävien vuosien mukainen ja hyvä: työsuhderiitoja on alalla melko vähän. Vuonna 2018 Heta-Liiton hoidettavaksi ei ole tullut yhtäkään työsuhteen päättämistä koskevaa tapausta. Toisin sanoen näyttää siltä, että työsuhteiden vaikeat tilanteet on saatu hoidettua ilman, että tilanne on johtanut riitautukseen.

Työnantajien Tietopankki

Tietopankki on Sosiaali- ja terveysjärjestöjen avustuskeskuksen STEAn rahoittama hanke, jossa kootaan Heta-Liiton nettisivustolle käsikirja henkilökohtaisten avustajien työnantajille. Sivustolla julkaistavan materiaalin lisäksi työnantajilla on Facebookissa oma keskusteluryhmä, jossa voi oppia muiden työnantajien kokemuksista ja kysyä heiltä neuvoja ja tukea. Tavoitteena on vahvistaa työelämä- ja johtajuustaitoja.

Alkuvuoden 2018 aikana – samaan aikaan Heta-Liiton nettisivuston uudistuksen aikaan – suunniteltiin ja toteutettiin Tietopankille oma sivu Hetan nettisivustolle. Virallisesti Tietopankki ja sen keskusteluryhmä julkaistiin 5.11., jolloin myös julkaistiin Tietopankin ensimmäinen aihekokonaisuus: mitä henkilökohtainen apu on. 26.11. julkaistiin toinen kokonaisuus: Henkilökohtaisen avustajan rekrytointi. 

Tietopankin julkaisun jälkeen ensimmäisten 2 kuukauden aikana sivulla kävi yli 1300 yksittäistä kävijää. 

Heta-Radio

STEAn rahoittamassa Heta-Radiossa vuosi 2018 oli viimeinen toimintavuosi. Toiminnan avustus loppui vuonna 2017, mutta koska osa avustuksesta siirtyi vuodelle 2018, tehtiin vielä vuonna 2018 yhteensä 6 lähetystä.

Heta-Radion tavoitteena on ollut vastata mahdollisimman maanläheisesti henkilökohtaisen avun työnantajamalliin liittyviin juridisiin kysymyksiin. Heta-Liittoon on voinut lähettää työnantajamalliin liittyviä kysymyksiä, joihin lakimiehet ovat vastanneet videolähetyksissä.

Vuonna 2018 julkaistiin videot seuraavista aiheista:
•	arkipyhät (osa 2)
•	omainen henkilökohtaisena avustajana (osa 1)
•	omainen henkilökohtaisena avustajana (osa 2)
•	uusi työehtosopimus ja koeaika
•	viikkovapaan ja viikkolevon siirtäminen
•	matkakustannusten korvaaminen

Maaliskuun 2019 puoliväliin mennessä em. videoilla on ollut yhteensä yli 1500 katselukertaa. Katsojamäärä lisääntyy edelleen koko ajan, sillä videot ovat yhä katsottavissa Heta-Liiton YouTube-kanavalla.

4. TYÖMARKKINATOIMINTA

Työmarkkinatoiminnan sektorilla merkittävintä vuonna 2018 oli uuden työehtosopimuksen voimaan astuminen 1.2. Työehtosopimus on voimassa 31.1.2020.

Uuteen työehtosopimukseen tulivat kokonaan uusina asioina palkkaryhmät, valtakunnallinen vähimmäispalkka sekä jaksotyö. Lisäksi työehtosopimukseen muun muassa lisättiin arkipyhiä ja oikeus tilapäiseen hoitovapaaseen sekä mahdollisuus koeajan pidentämiseen.

Merkittävää oli myös työehtosopimuksen 2 § neutralisoitiin vastaamaan työehtosopimuksille tyypillistä linjaa, jotta se ei rajaa henkilökohtaisen avustajan mahdollisia työtehtäviä tai työtapoja tiukemmin kuin vammaispalvelulainsäädäntö tai työlainsäädäntö. 

Uuden työehtosopimuksen voimaan astumisen jälkeen Heta-Liitto on tehnyt tiivistä yhteistyötä Julkisten ja hyvinvointialojen liitto JHL:n kanssa yhteisten tulkintojen laatimisessa, sidosryhmien tapaamisessa (mm. Kuntaliitto 14.3.) sekä erilaisten tilaisuuksien pitämisessä. Elokuussa Heta-Liitto ja JHL järjestivät Helsingissä avoimen tilaisuuden palkkaryhmistä. Tilaisuus lähetettiin suorana netissä ja se on katsottavissa myös Heta-Liiton nettisivustolla. Myös marraskuussa järjestettävillä Henkilökohtaisen avun päivillä Heta-Liitto ja JHL pitivät yhteisen esityksen palkkaryhmistä. Yhteistyössä JHL:n kanssa on myös tehty tiedotusmateriaalia vaihtelevan työajan uuden lainsäädännön vaikutuksista henkilökohtaisen avun kentällä. 

JHL aloitti 1.10. poliittisen työtaistelun, joka poikkeuksellisesti koski myös henkilökohtaisia avustajia. Työtaistelun vuoksi henkilökohtaiset avustajat eivät saaneet tehdä ylityötä eivätkä vaihtaa työvuoroa. Heta-Liitto vetosi JHL:ään, jotta henkilökohtaiset avustajat jätettäisiin lakon ulkopuolelle, mutta JHL ei tähän taipunut. Poliittinen lakko päättyi 21.10. Heta-Liiton tietoon ei ole tullut merkittäviä lakon aiheuttamia ongelmia.

Vuoden 2018 tavattiin myös vammaispalveluiden toimeenpanijoita ja viranhaltijoita ja neuvottiin työehtosopimuksen soveltamisessa sekä keskusteltiin yleisesti henkilökohtaisen avun järjestämisestä työnantajamallilla. Keski-Uudenmaan avustajakeskuksen henkilökuntaa tavattiin 10.4. Hyvinkäällä ja 26.9. Lahdessa tavattiin Apurin järjestämässä tilaisuudessa Lahden ja sen lähikuntien viranhaltijoita.

5. JÄRJESTÖTOIMINTA

Jäsenmäärän kasvu

Heta-Liiton jäsenmäärä jatkoi edelleen kasvuaan. Erityisen paljon uusia jäseniä tuli kesäkuussa. Kun huomioidaan myös vuoden aikana eronneet ja kuolleet jäsenet, jäsenmäärä kasvoi 210 jäsenellä eli 5 %:lla, mikä on hieman aiempaa vuotta enemmän. Vuoden 2018 lopussa jäseniä oli yhteensä 4014. Varsinaisia jäseniä heistä oli 3997, kandidaattijäseniä 2, kannattajahenkilöjäseniä 11 ja kannattajayhteisöjä 4.

Yhdistyksen kokoukset

Heta-Liiton kevätkokous pidettiin Tampereella lauantaina 21.4. Kokoukseen osallistui 20 varsinaista jäsentä. Syyskokous pidettiin Helsingissä sunnuntaina 25.11. Kokoukseen osallistui 21 varsinaista jäsentä.

Hallitus

Heta-Liiton puheenjohtajan toimi Jukka Sariola. Varapuheenjohtajana toimi vielä alkuvuodesta Juhani Leppälä, mutta hänen erottuaan luottamustoimesta kevätkokouksessa 21.4. uudeksi varapuheenjohtajaksi valittiin Heikki Tiri. 

Hallituksessa toimivat Rosita Ahlgren, Kristiina Karhos ja Pekka Sutinen. Hallituksen varajäsen oli Paula Pietilä. 

Hallitus kokoontui yhteensä 58 kertaa, joista 10 oli muita kuin jäsenrekisterinmuutoksia koskevia kokouksia. Hallitukselle ei maksettu kokouspalkkioita. 

Henkilöstö

Heta-Liiton palveluksessa oli vuoden 2018 lopussa 
•	hallintopäällikkö
•	järjestöassistentti
•	viestinnän ja yhteiskuntasuhteiden asiantuntija
•	kaksi kokoaikaista lakimiestä
•	kaksi osa-aikaista lakimiestä

Vuoden 2018 Heta-Liiton lakimiestiimissä tapahtui useampia muutoksia. Osa-aikaisena vuokratyöntekijänä vuoden 2017 lopulla aloittanut lakimies jatkoi toukokuusta eteenpäin kokoaikaisena. Hänestä tuli Heta-Liiton oma, kokoaikainen työntekijä avoimen haun kautta. Vuoden alussa rekrytoitiin aluksi osa-aikaisena aloittanut ja toukokuusta eteenpäin kokoaikaisena työskennellyt lakimies. Rekrytointi oli mahdollista, kun HetaHelp-neuvontatoimistaan saatiin Sosiaali- ja terveysjärjestöjen avustuskeskukselta aiempaa suurempi avustus. Kesällä Heta-Liiton kaksi (osa-aikainen ja kokoaikainen) pitkäaikaista lakimiestä irtisanoutuivat, joten lokakuussa Heta-Liitossa aloitti kaksi uutta, osa-aikaista lakimiestä.

Rekrytointiprosessi, tietotaidon säilymisen varmistaminen sekä perehdytys on vienyt henkilöstön työaikaa, mutta näihin panostaminen on ollut edellytys sille, että uudet työntekijät ovat voineet hyvin nopeasti ottaa vastuuta esimerkiksi HetaHelp-neuvontapalvelusta.

Toiminnan kehittäminen

Vuonna 2018 Heta-Liitossa panostettiin sisäisen toiminnan kehittämiseen. Uusi FloMembers-jäsenrekisteri otettiin käyttöön toukokuussa, mikä on helpottanut ja nopeuttanut hallinnollista työtä. Jäsenet pystyvät uuden jäsenrekisterin myötä itse päivittämään muuttuneet yhteystietonsa, minkä lisäksi laskutus ja muu jäsenrekisteriin liittyvä hallinnollinen työ on aiempaa sujuvampaa. Toimiston asiakaspalvelussa ja HetaHelpissä käytössä ollut puhelinjärjestelmä vaihdettiin uudelle alustalle tammikuussa. 

GDPR eli EU:n tietosuoja-asetuksen (General Data Protection Regulation) siirtymäajan päättymisen vuoksi Heta-Liitossa päivitettiin rekisteriselosteet vastaamaan aiempaa tarkemmin GDPR:n vaatimuksia. 

Hallitus aloitti Heta-Liiton sääntöjen uudistamisen keväällä. Heta-Liiton yli 10 vuotisen historian aikana toiminta ja jäsenmäärä on kasvanut niin paljon, että myös säännöt vaativat päivitystä. Ensisijainen tavoite on lisätä jäsenten osallistumismahdollisuuksia Heta-Liiton toimintaan ja päätöksentekoon. Jäsendemokratian parantamisen ytimeksi valittiin päätöksentekoon valtuustomalli sekä valtuustovaaliin äänestämismahdollisuus kotoa käsin (sähköisesti tai kirjeellä). Näistä järjestettiin kysely jäsenille syksyllä. Kyselyn tulosten perusteella jäsenistölle esitettiin syyskokouksessa ehdotus uusista säännöistä. Sääntömuutosehdotusta ei hyväksytty syyskokouksessa, vaan syyskokouksessa valittu uusi hallitus jatkaa ehdotuksen työstämistä vuonna 2019.

Viestintä

Heta-Liiton viestinnän keskeisin edistysaskel vuonna 2018 oli uusien nettisivujen julkaisu toukokuussa. Ensisijaisesti nettisivujen käyttäjien kannalta uudistus oli merkittävä: sivustolla on huomioitu esteettömyys ja yleisesti tiedon löytäminen erittäin hyvin. Uusi sivusto on lisäksi tehostanut viestinnällistä työtä ja tarjonnut uusia mahdollisuuksia tulokselliseen viestintään. Uuden nettisivuston myötä Heta-Liiton viestintä on vuonna 2018 kehittynyt aiempaa visuaalisempaan suuntaan ja reagointi ajankohtaisiin asioihin on ollut huomattavasti aiempaa nopeampaa. Sivuston ylläpitäminen ja uusien sivujen ja uutisten julkaisu on huomattavasti aiempaa helpompaa, mikä nopeuttaa työtä ja mahdollistaa sen, että useammat työntekijät voivat tarvittaessa päivittää sivustoa. 

Heta-Liiton tärkeimmät viestintäkanavat ja -menetelmät:
•	Nettisivusto www.heta-liitto.fi
•	Facebook-sivu
•	Facebook-ryhmä (Tietopankki)
•	Twitter-tili
•	YouTube-kanava
•	Uutiskirjeet
•	Jäsenkirjeet
•	Mediatiedotteet
•	Esitteet

Toimitila

Heta-Liiton toimitilat sijaitsevat Kupittaalta Turussa. Tila on esteetön ja koostuu 5 työhuoneesta sekä työntekijöiden taukotilasta. Arkaluontoisten tietojen käsittely edellyttää, että tilat ovat vain Heta-Liiton käytössä. Sijainti Kupittaan rautatieaseman tuntumassa mahdollistaa sujuvat tapaamiset etenkin Helsingistä tulevien kanssa

Taloushallinto, kirjanpito ja tilintarkastus

Yhdistyksen taloushallinto, kirjanpito ja tarkastus nojaavat kokonaan sähköiseen prosessiin. Talouden päätöksenteosta vastaavat hallitus, puheenjohtajat ja hallintopäällikkö. Tarkastustoiminnasta vastaavat yhdistyksen syyskokouksen valitsema auktorisoitu tilintarkastusyhteisö. Yhdistyksen laskentatoimesta vastaa tilitoimisto Kultatili Oy.

Tapahtumat

•	Opetushallituksen tiedotustilaisuus Puhtaus- ja kiinteistöpalvelualan ammattitutkinnosta 2.2.2018, Turku
•	Vammaispalveluiden neuvottelupäivät 8.-9.2.2018, Helsinki
•	Kynnys ry:n Pomoklubi 13.2.2018, Turku
•	Henkilökohtaisen avun päivät 7.-8.11., Helsinki

Sidosryhmät

Jäsenyydet:
•	Assistentti.info 
•	Hengityslaitepotilaat ry:n Täysin palkein -hankkeen ohjausryhmä
•	Henkilökohtaisen avun kolmannen sektorin yhteistyöryhmä: Heta-Liitto, Assistentti.fino, Kehitys-vammaisten palvelusäätiö, Honkalampi-säätiön ESE-keskus
•	Palta
•	Opetushallituksen koordinoima puhtaus- ja kiinteistöpalvelualan yhteistyöfoorumi
•	Vammaisfoorumi

Tärkeimmät yhteistyökumppanit:
•	Julkisten ja hyvinvointialojen liitto JHL ry
•	Julkisen hallinnon eri toimijat
•	Valtionhallinnon organisaatiot
•	Kuntaliitto
•	Terveyden ja hyvinvoinnin laitos

6. AVUSTUKSET JA VARAINHANKINTA

Jäsenten lakipalveluiden neuvonnan, vammaispoliittisen vaikuttamisen, työmarkkinatoiminnan, järjestötoiminnan ja varainhankinnan kustannukset kustannetaan Heta-Liiton jäsenmaksutuotoilla. STEAn rahoittamaa toimintaa vuonna 2018 olivat HetaHelp, Tietopankki ja Heta-Radio.

Kohdennettu toiminta-avustus HetaHelp-neuvontapalveluun oli 208.000 euroa. Vuodelta 2017 siirtyi 23.360 euroa STEAn avustusta vuodelle 2018. HetaHelp-avustuksesta jäi käyttämättä vuonna 2018 876 euroa, joka voidaan käyttää samaan tarkoitukseen vuonna 2019.

Tietopankki-hankkeelle oli avustusta STEAlta 49.000 euroa. Hanketta ei ehditty toteuttaa kokonaista vuotta, joten avustuksesta jäi 31.137 euroa, joka voidaan käyttää samaan tarkoitukseen vuonna 2019.

STEAn avustusta Heta-Radiolle oli käytettävissä 3.509 euroa, joka oli jäänyt yli vuodelta 2017.

Vuoden 2018 rahoitus nojasi edellä mainittuja avustuksia lukuun ottamatta jäsenmaksutuottoihin. Jäsenmaksuja kertyi yhteensä 283.877 euroa. Yhdistyksen tilikauden tulos oli 12.064 euroa ylijäämäinen. Liittymismaksu uusille jäsenille oli vuonna 2018 10 euroa ja jäsenmaksu 70 euroa.